August 2013

**August 2013**, kroonika

2013. aasta august algas neljapäeval ja lõppes 31 ööpäeva pärast laupäeval.

## [[1. august]]

* Ameerika Ühendriikides esitles Google'ile kuuluv mobiiltelefonide tootja Motorola Mobility oma uut telefoni Moto X, mis on välja töötatud koostöös Google'iga. Moto X on esimene telefon, mille tehnilisi näitajaid ja välimust saab klient soovi korral enne ostmist internetis ise määrata.
* Ameerika Ühendriikide Senat kinnitas häältega 87:10 Ameerika Ühendriikide uueks suursaadikuks Ühinenud Rahvaste Organisatsiooni juures Samantha Poweri. Tema volitused jõustusid järgmisest päevast.
* Araabia Ühendemiraatide lennufirma Etihad Airways teatas, et on sõlminud kokkuleppe Serbia lennufirma JatAirways 49 protsendi aktsiate ostuks.
* Iisraelis Jeruusalemmas toimus umbes 2500 osavõtjaga geiparaad. Vaatamata sellele, et Jeruusalemmas on aasta aastalt üha kasvanud juudi usuäärmuslaste osakaal ja mõjuvõim, ühtegi tõsist konflikti aset ei leidnud.
* Itaalia ülemkohus kinnitas ekspeaminister Silvio Berlusconile maksupettuse eest mõistetud karistuse, mis tähendab ilmselt talle reaalset üheaastast vangistust.
* Prantsusmaa kohus tühistas valitsuse määruse, millega oli riigis keelatud kasvatada maailma juhtiva biotehnoloogiaettevõtte Monsanto geneetiliselt muundatud maisi.
* Tai kuningas Bhumibol Adulyadej lahkus ravilt Bangkoki Siriraji haiglast, kus ta oli hingamisprobleemide tõttu patsient viimased neli aastat.
* Tuvalu kindralkuberner Iakoba Taeia Italeli tagandas ametist peaminister Willy Telavi ja nimetas peaministri kohusetäitjaks Enele Sopoaga. Sellega vääras kindralkuberner valitsuse katse vältida parlamendis valitsuse suhtes umbusaldushääletuse korraldamist.
* Venemaa andis Ameerika Ühendriikide salajast luureinformatsiooni lekitanud Edward Snowdenile üheks aastaks varjupaiga. Samal päeval lahkus üle kuu aja Šeremetjevo rahvusvahelise lennujaama transiittsoonis elanud Snowden sealt Venemaa territooriumile.
* Venemaal jõustus veebipiraatluse ohjeldamiseks mõeldud seadus, mis lihtsustab autoriõiguste rikkumisega vahele jäänud veebilehtede sulgemist ja blokeerimist.
* Eesti rahvuslik lennufirma Estonian Air muutis tavaklassi reisijatele lennujaama teenindusletis lennule registreerimise tasuliseks. Tasuta lennule registreerimise võimalus säilitati veebilehel ja iseteenindusautomaatides.
* Eesti valitsus kiitis heaks Eesti ja Venemaa piiriülese koostöö kokkuleppe, mis võimaldab kahel riigil algatada ühisprojekte piiriäärsete alade arendamiseks.
* Eesti president Toomas Hendrik Ilves vabastas Marina Kaljuranna suursaadiku kohustustest Kanadas ja nimetas uueks Eesti suursaadikuks Kanadas Gita Kalmeti. Ühtlasi kutsus president tagasi suursaadiku Rumeenias Taavi Toomi ja nimetas tema asemele Eerik Marmei.
* Politsei- ja Piirivalveameti keskkriminaalpolitsei osakonna juhatajana alustas tööd Krista Aas.
* Tallinnas Niguliste kirikus algas suure oreliööga "Praeludium" Tallinna rahvusvaheline orelifestival.

## [[2. august]]

* Ameerika Ühendriigid andsid oma kodanikele reisihoiatuse, soovitades vältida reisimist Lähis-Ida ja Põhja-Aafrika riikides. Samuti otsustasid Ühendriigid sulgeda 4. augustil 21 saatkonda ja konsulaati. Nende sammude taga oli tavapärasest kõrgem terrorioht, mille allikaks peeti islamistlikku äärmusorganisatsiooni Al-Qā‘idah.
* Tuvalu parlament avaldas häältega 8:4 umbusaldust peaminister Willy Telavi valitsuskabinetile.
* Eesti president Toomas Hendrik Ilves alustas kahepäevast visiiti Hiiumaal.

## [[3. august]]

* Iraanis astus ametisse president Ḩasan Rūḩānī. Tema ametisse vannutamise tseremoonia toimus järgmisel päeval.
* Zimbabwe keskvalimiskomisjon kuulutas presidendivalimiste võitjaks senise riigipea Robert Mugabe, kes kogus väidetavalt 61 protsendi valijate toetuse. Opositsioon süüdistas võime ulatuslikes valimispettustes.

## [[4. august]]

* Tuvalu parlament valis riigi uueks peaministriks senise peaministri kohusetäitja Enele Sopoaga. Ta vannutati koos oma valitsuskabinetiga ametisse järgmisel päeval.

## [[5. august]]

* Ameerika Ühendriikide internetikaubamaja Amazon omanik Jeff Bezos sõlmis kokkuleppe ajalehe The Washington Post ostuks. Bezos sõlmis tehingu eraisikuna, selle väärtuseks kujunes 250 miljonit USA dollarit. 
* Austraalia valitsus eraldas täiendava 200 miljoni Austraalia dollari suuruse abipaketi riigi autotööstuse toetamiseks. Varem on riik autotööstust toetanud juba enam kui kolme miljardi Austraalia dollariga.
* Tuneesias algasid uued ulatuslikud valitsusvastased meeleavaldused.
* Türgis İstanbulis tegi erikohus teatavaks otsused niinimetatud Ergenekoni vandenõu kohtuasjas. Viis aastat kestnud protsessil oli kohtu all kokku 275 inimest, kellest mitmed nimekad sõjaväelased, teadlased ja ajakirjanikud mõisteti pikkadeks aastateks vangi. Türgi relvajõudude kindralstaabi endisele ülemale kindral İlker Başbuğile määrati eluaegne vanglakaristus.
* Uruguays sõlmiti riigi esimene samasooliste abielu.
* Venemaal Pihkvas leiti tapetuna 75-aastane liberaalsete vaadetega õigeusu preester Pavel Adelgeim, kes on mitmel korral avalikult kritiseerinud Vene Õigeusu Kirikut ja muuhulgas taotlenud ka punkansambli Pussy Riot liikmete vabastamist. Preestri mõrvas kahtlustatavana peeti kinni 20. eluaastates vaimsete häiretega mees, kellele preester oli oma majas ajutiselt peavarju pakkunud.
* Eesti välisminister Urmas Paet kohtus Helsingis oma Soome kolleegi Erkki Tuomiojaga.

## [[6. august]]
* Ameerika Ühendriikide internetikaubamaja Amazon avas internetis digitaalse kunstigalerii Amazon Art.
* Argentina suuruselt kolmandas linnas Rosarios hukkus gaasilekke põhjustatud plahvatuses 22 ja sai vigastada 60 inimest.
* Jaapanis mälestati 68 aasta möödumist tuumapommirünnakust Hiroshima linnale.
* Malta võimud keeldusid vaatamata Euroopa Liidu tungivatele palvetele maale lubamast 102 illegaalset immigranti Libeeria lipu all sõitva naftatankeri Salamis pardalt. Salamis korjas lekkival paadil reisinud põgenikud üles päev varem, kuid Malta võimud keelasid tankeril oma territoriaalvetesse siseneda.
* Tšehhi endine peaminister Petr Nečas, kes oli sunnitud tagasi astuma eraeluskandaalide tõttu, lahutas ametlikult oma abielu.
* Tuneesia pealinnas Tunises toimusid taas kümnete tuhandete osavõtjatega meeleavaldused, kus sekulaarsete vaadetega meeleavaldajad nõudsid islamistliku Ennahda partei enamusega valitsuse tagasiastumist.
* Venemaa riigikohus jättis muutmata ettevõtja Mihhail Hodorkovski kohtuotsuse, kuid lühendas tema reaalset karistusaega kahe kuu võrra. 
* Eestis Haapsalus Evald Okase muuseumis avati Eesti ja Läti graafikute ühisnäitus "Kokkumäng".

## [[7. august]]

* Ameerika Ühendriikide president Barack Obama jättis ära septembri algusse kavandatud kohtumise Venemaa presidendi Vladimir Putiniga, põhjuseks Venemaa võimude otsus anda varjupaik Ameerika Ühendriikide salajase luureinfo lekitajale Edward Snowdenile.
* Jeemeni valitsus teatas, et hoidis ära suure terrorirünnaku riigi naftatorude ja sadamate vastu.
* Tšehhi parlamendi esindajatekoda avaldas umbusaldust peaminister Jiří Rusnoki valitsusele. Valitsuse ametis jätkamist toetas 93 liiget, vastu oli 100 liiget.
* Harjumaal algas neli päeva kestev, admiral Johan Pitka mälestuseks korraldatud rahvusvaheline sõjalis-sportlik luurevõistlus.
* Valgamaal Käärikul algas kümnes Metsaülikool, mille teemaks oli "Kriis kapitalismis – mis see minu asi on?".

## [[8. august]]

* Benini president Yayi Boni saatis laiali oma valitsuskabineti.
* Gruusias ja Lõuna-Osseetias meenutati mitmesuguste üritustega viie aasta möödumist Gruusia sõja algusest.
* Islamimaailmas tähistati ‘Īd al-Fiţri usupüha, millega lõppes muslimite püha paastukuu ramadaan.
* Pakistanis Quetta linnas korraldati politseiniku matuste ajal enesetapurünnak. Rünnakus hukkus 38 inimest, nende seas 5 kõrget politseiametnikku. Veel 50 inimest sai eri raskusastmega vigastusi.
* Ungaris Budapestis toimunud vehklemise maailmameistrivõistlustel saavutasid individuaalses epeevehklemises kuldmedali Eesti sportlased Nikolai Novosjolov ja Julia Beljajeva.
* Eestis Tallinnas aadressil Paldiski maantee 135a avati eraalgatuse korras rajatud automuuseum.

## [[9. august]]

* Liibanoni pealinnas Beirutis rööviti varahommikul teel hotellist lennujaama kaks Türgi rahvusliku lennufirma Turkish Airlines pilooti.
* Zimbabwe presidendivalimistel kaotajaks jäänud opositsioonijuht Morgan Tsvangirai vaidlustas ametlikult presidendivalimiste tulemused.
* Eesti Vabariigi valitsuse residentsis Stenbocki majas oli lahtiste uste päev.
* Eesti kultuuriminister Rein Lang ja kultuuriministeeriumi kantsler Paavo Nõgene külastasid Saksamaal Schleswig-Holsteini liidumaal toimunud Schleswig-Holsteini muusikafestivali raames korraldatud Arvo Pärdi alafestivalil. Alafestivalil osales ka helilooja Arvo Pärt isiklikult.
* Eesti rahandusminister Jürgen Ligi teatas, et loobub kandideerimast Reformierakonna Tallinna linnapea kandidaadiks ja toetab Valdo Randpere kandidatuuri sellele kohale.
* Narvas algas kolm päeva kestnud Narva ajaloofestival, mille raames etendati muuhulgas läbi 1704. aastal toimunud Narva lahing Rootsi ja Venemaa vägede vahel.
* Tallinnas Rocca al Mare keskuses avati Saksamaa spordiriiete tootja Adidas esimene esinduskauplus Eestis.
* Tallinnas vahistas Harju Maakohus riigireetmises kahtlustatava endise Kaitsepolitseiameti töötaja Vladimir Veitmani, kes peeti kinni 7. augustil.
* Aegna saare lähedal sõitis madalikule Eesti vanim purjelaev Blue Sirius, mille pardal olnud 11 inimest päästeti.

## [[10. august]]

* Indoneesias Palu'e saarel aset leidnud Rokatenda vulkaani purske tagajärjel hukkus viis inimest.
* Iraagi pealinnas Bagdadis toimunud pommiplahvatuste seerias hukkus vähemalt 50 ja sai vigastada veel 140 inimest.
* Marokos toimunud bussiõnnetuses hukkus 16 ja sai vigastada veel 40 kaardiväelast.
* Nigeeria kirdeosas Konduga linnas avasid tundmatud isikud mošees hommikupalvuse ajal tule. Hukkus 44 inimest, veel 26 inimest sai vigastada.
* Türgi teatas, et Türgi armee 250-meheline insenerikorpus ei osale enam edaspidi Ühinenud Rahvaste Organisatsiooni rahuvalvemissioonil Liibanonis. Türgi otsust seostati kahe Türgi piloodi röövimisega eelmisel päeval, kuid Türgi võimud ise on seost eitanud.
* Venemaa pealinnas Moskvas algasid kuni 18. augustini kestvad 2013. aasta kergejõustiku maailmameistrivõistlused.

## [[11. august]]

* Ameerika Ühendriigid alustasid alates 4. augustist terroriohu tõttu suletud olnud saatkondade ja konsulaatide avamist Lähis-Ida ja Põhja-Aafrika riikides. Viimased suletud välisesindused avatakse 14. augustil, ainsana jääb suletuks Ühendriikide esindus Jeemenis.
* Benini president Yayi Boni nimetas ametisse uue valitsuse. 
* Egiptuse sõjavägi korraldas Siinai poolsaarel õhurünnakud islamistlike mässuliste positsioonidele. Rünnakus hukkus 8 mässulist ja hävitati nende relvaladu.
* Iisraeli peaministrile Binyamin Netanyahule tehti edukas songaoperatsioon.
* Iisraeli valitsus kiitis heaks 26 Palestiina poliitvangi vabastamise. 
* Malis toimus presidendivalimiste teine voor, mille võitis endine peaminister Ibrahim Boubacar Keïta. Ta astus ametisse 4. septembril.
* Saksamaa välisminister Guido Westerwelle alustas ringsõitu Lähis-Idas, saabudes ametlikule visiidile Iisraeli.

## [[12. august]]

* Egiptuse kohus pikendas ekspresident Muḩammad Mursī vahi all hoidmise tähtaega 15 päeva võrra.
* Norra lääneosas Sogndali ja Lekangeri vahel põrkasid kokku kaks turiste vedanud autobussi. Õnnetuses hukkus kaks naist, üks Norrast ja teine Taiwanilt. Veel mitu inimest sai vigastada.
* Eesti ühe suurema eraraadiojaamade grupi Trio LSL tegevjuhina alustas tööd Urmas Oru, kes jäi ühtlasi edasi ka oma senisele ametikohale telekanali Kanal 2 tegevjuhina.
* Eesti Keskerakonda astus humorist Raimo Aas.

## [[13. august]]

* Palestiina president Maḩmūd ‘Abbās tegi peaministri kohusetäitjale Rāmī Ḩamd Allāhile ülesandeks moodustada uus valitsus.
* Rumeenia pealinnas Bukarestis pidi algama kohtuprotsess kuue mehe üle, kes röövisid oktoobris 2012 Rotterdami Kunsthali muuseumist seitse Claude Monet', Pablo Picasso ja Paul Gauguini maali. Arvatakse, et vähemalt osa maalidest on pöördumatult hävinud, sest ühe varga ema põletas need poja kaitsmiseks ahjus. Protsessi algus lükkus edasi septembrisse ja süüdistatavate advokaadid soovivad selle üleviimist Rotterdami.
* Tšehhis esitas president Miloš Zemanile tagasiastumispalve peaminister Jiří Rusnoki valitsus, millele parlament 7. augustil umbusaldust avaldas.
* Eesti kettaheitja Gerd Kanter võitis Moskvas kergejõustiku maailmameistrivõistlustel Robert Hartingi ja Piotr Małachowski järel pronksmedali.

## [[14. august]]

* Egiptuses ajas sõjavägi laiali ekspresident Muḩammad Mursī toetajate meeleavaldused. Armee kasutas ka meeleavaldajate laialiajamisel tulirelvi, riigis hukkus ametlikel andmetel kokku 327 inimest ja sai vigastada veel 2930 inimest.
* Egiptuses astus ametist tagasi riigi asepresident Muḩammad al-Barāda‘ī.
* Leedu pealinnas Vilniuses avati Rootsi mööblifirma IKEA esimene kauplus Baltimaades.
* Lõuna-Korea ja Põhja-Korea leppisid kokku Kaesongi tööstuspargi taasavamises.
* Venemaa riiklik naftakompanii Rosneft ja Aserbaidžaani Vabariigi Riiklik Naftakompanii sõlmisid lepingu ühisettevõtte moodustamiseks, mis hakkab tarnima Aserbaidžaani maagaasi ja naftat läbi Venemaa kolmandatesse riikidesse.
* Eestis Jõgevamaal Painkülas avas Baltic Agro gruppi kuuluv Scanola Baltic uue rapsiõli tehase. Tehase avamisel osales ka põllumajandusminister Helir-Valdor Seeder.
* Pärnus algas monoteatrite festival "Monomaffia".

## [[15. august]]

* Ameerika Ühendriikide president Barack Obama tühistas eelmise päeva veriste sündmuste tõttu Ameerika Ühendriikide ja Egiptuse sõjaväelised ühisõppused.
* Liibanoni pealinna Beiruti lõunaosas toimus võimas autopommi plahvatus, milles hukkus vähemalt 20 ja sai vigastada 120 inimest.
* Paraguays astus ametisse president Horacio Cartes.

## [[16. august]]

* Egiptus ja Türgi otsustasid ära jätta oktoobrisse kavandatud ühised mereväeõppused.
* Uus-Meremaal toimus kohaliku aja järgi kell 14.31 6,8-magnituudine maavärin, mille epitsenter asus 10,6 kilomeetri sügavusel Cooki lahes. 
* Eesti kaitsemininister Urmas Reinsalu avas Valga linnapargis Vabadussõja ausamba.
* Eesti Reformierakonna liige Laine Randjärv teatas, et loobub kandideerimast Tallinnas erakonna linnapeakandidaadiks ning palus toetada edaspidi kas Valdo Randpere või Vilja Savisaar-Toomasti kandidatuuri.
* Kehras tähistati Kehra tselluloositehase avamise 75. aastapäeva. Aastapäeva pidustustel osales ja esines kõnega ka majandus- ja kommunikatsiooniminister Juhan Parts.
* Paides Vallimäel algas vabatahtlike ja Paide linna koostöös korraldatud kahepäevane Arvamusfestival, mida külastas kokku umbes 2000 inimest.
* Tallinnas Adamson-Ericu muuseumis anti üle Adamson-Ericu stipendium summas 2500 eurot. Stipendiumi pälvis magistrant Ulla Juske, kes tegeleb Eesti Kunstiakadeemia uue meedia erialal massikommunikatsiooni uurimisega.
* Valgas algas kolm päeva kestev Rahvusvaheline Valga militaarajaloo festival.

## [[17. august]]

* Madagaskari valimiskohus eemaldas presidendivalimiste kandidaatide nimekirjast kolm inimest: presidendi kohusetäitja Andry Rajoelina, endise presidendi Didier Ratsiraka ja veel ühe kukutatud presidendi abikaasa Lalao Ravalomanana.
* Mehhikos tabati riigi ühe suurema narkokartelli Cártel del Golfo väidetav juht Mario Ramírez Treviño.
* Türkmenistani president Gurbanguly Berdimuhammedow teatas, et loobub valitseva Türkmenistani Demokraatliku Partei esimehe ametikohast eesmärgiga soodustada mitmeparteisüsteemi arengut riigis.
* Eesti Reformierakonna Tallinna organisatsiooni üldkogu kinnitas erakonna Tallinna linnapeakandidaadiks Valdo Randpere. Ühtlasi kinnitas üldkogu valimisnimekirjad kohaliku omavalitsuse valimisteks Tallinnas.
* Alatskivil Liivi Muuseumis valiti Eesti Kirjanikuks 2013 Urmas Vadi romaaniga "Tagasi Eestisse".
* Tallinna Metsakalmistule maeti ümber Eesti eksiilvalitsuse peaministri presidendi ülesannetes Tõnis Kindi ja tema abikaasa Magda Kindi säilmed.

## [[18. august]]

* Kesk-Aafrika Vabariigi presidendiks vannutati viis kuud varem riigipöördega võimule tulnud Michel Djotodia.
* Eestis Viljandimaal Pilistveres tähistati 25 aasta möödumist Eesti Rahvusliku Sõltumatuse Partei asutamisest.

## [[19. august]]

* Hiina Rahvavabariigi president Xi Jinping ja peaminister Li Keqiang kutsusid riigi kirdeosa kohalikke ametivõme üles kasutama erakorralisi abinõusid üle nädala kestnud paduvihmadest põhjustatud üleujutuse tagajärgede leevendamiseks. Selle tagajärjel on hukkunud vähemalt 85 ja kadunuks jäänud üle saja inimese, hävinud on üle 60 000 maja ning vähemalt 360 000 inimest on kodudest evakueeritud.
* Indias Bihāri osariigis jäid raudteed ületades kohaliku aja järgi kell 8.40 ekspressrongi alla mitmed inimesed, peamiselt hindu palverändurid. Õnnetuses hukkus vähemalt 37 inimest.
* Leedus algas mereväeõppus Open Spirit, millel osaleb ka Eesti mereväe tuukrigrupp.
* Lõuna-Korea ja Ameerika Ühendriigid alustasid ühiseid sõjaväeõppuseid.
* Uus-Meremaal jõustus samasooliste abielu võimaldav seadus.
* Venemaa president Vladimir Putin nimetas Dagestani ja Inguššia presidendi ametikohale kolm kandidaati, kelle seast valivad nende vabariikide parlamendid uue riigipea.
* Eesti välisminister Urmas Paet oli visiidil Hollandis, kohtudes Haagis Hollandi välisministri Frans Timmermansiga. 
* Tartus toimus öölaulupidu "Järjepidevus".

## [[20. august]]

* Ameerika Ühendriikides läks eetrisse Kataris tegutseva telekanali Al-Jazīrah tütarettevõtte Al Jazeera America esimene uudistesaade.
* Egiptuses vahistati Muslimi Vennaskonna vaimne juht Muḩammad Badī‘.
* Majanduskoostöö ja Arengu Organisatsiooni (OECD) eelarvekomitee juhiks valiti Marten Kokk. Enne teda ei ole ükski eestlane ühtegi OECD 250 komiteest veel juhtinud.
* Saksamaa liidukantsler Angela Merkel külastas Dachau koonduslaagri memoriaali ja asetas sinna pärja.
* Tšehhi parlamendi alamkoda otsustas häältega 140:7 ennast laiali saata, kutsudes sellega esile ennetähtaegsed parlamendivalimised.
* Türgi peaminister Recep Tayyip Erdoğan süüdistas Egiptuse sõjaväelise riigipöörde organiseerimises ja president Muḩammad Mursī kukutamises Iisraeli valitsust.
* Eesti Kaitseväe juhataja Riho Terras kohtus Norras sealse relvajõudude ülema Harald Sundega.
* Aegna lähedal 9. augustil madalikule sõitnud Eesti vanim purjelaev Blue Sirius tõmmati madalikult välja ja veeti kaldale.

## [[21. august]]

* Ameerika Ühendriikide sõjaväekohus mõistis Wikileaksile salastatud materjale lekitanud Bradley Manningile 35-aastase vanglakaristuse. 
* Ameerika Ühendriikide kosmoseorganisatsioon NASA teatas, et kavatseb taasalustada 2011. aastal peatatud vaatlusi infrapunateleskoobiga WISE.
* Kreekas alustas teleuudiste edastamist riigi uus avalik-õiguslik ringhäälinguettevõte EDT. Eelmise ringhäälinguettevõtte Ellinikí Radiofonía Tileórasi likvideeris valitsus juunis liiga kõrgete tegevuskulude tõttu.
* Mehhiko lõunaosas leidis aset maavärin, mille suurusjärk Richteri skaalal oli 6,1. Maavärina epitsenter oli Guerrero osariigis asuvast Ayutla de los Libresist 18 km kaugusel loodes.
* Süürias Rīf Dimashqi provintsis Ghūţah's hukkus väidetavalt valitsusvägede keemiarünnaku tagajärjel erinevatel andmetel 322 kuni 1729 inimest.
* Venemaa ametiiisikud teatasid, et paduvihmade tõttu enneolematud seitse meetrit tõusnud Amuuri jõe üleujutuse eest on Habarovski ümbrusest evakueeritud üle 23 000 inimese.

## [[22. august]]

* Brasiilia tervishoiuministeerium teatas, et on sõlminud Panameerika tervishoiuorganisatsiooniga lepingu 4000 Kuuba arsti palkamiseks. Kuuba arstid alustavad tööd Brasiilias 2013. aasta jooksul.
* Egiptuse endine president Ḩusnī Mubārak lahkus Kairo Ţurah' vanglast. Ta viidi helikopteriga Al-Ma‘ādī sõjaväehaiglasse.
* Zimbabwe presidendina alustas oma kolmandat ametiaega Robert Mugabe.
* Eesti välisminister Urmas Paet alustas kahepäevast ametlikku visiiti Makedoonias, mille raames ta kohtus Makedoonia presidendi Đorge Ivanovi, peaministri Nikola Gruevski ja välisministri Nikola Poposkiga. Kohtumiste teemaks oli Eesti–Makedoonia kahepoolsed suhted, sealhulgas ka võimalik majanduskoostöö.
* Tallinnas Patkuli trepi juures avati Venemaa esimese presidendi Boriss Jeltsini bareljeef.
* Tallinna linnavolikogu otsustas nimetada Liivalaia Gümnaasiumi alates septembrist 2013 ümber Tallinna Südalinna Kooliks ja hariduslike erivajadustega laste põhikooli Õismäe Kooli Tallinna Kadaka Põhikooliks.

## [[23. august]]

* Ameerika Ühendriikide sõjaväekohus mõistis 2012. aasta märtsis Afganistanis 16 tsiviilisikut tapnud sõdurile Robert Balesile eluaegse vanglakaristuse ilma armuandmise taotlemise õiguseta.
* Ameerika Ühendriikide tarkvaraettevõte Microsoft teatas, et ettevõtte tegevjuht Steve Ballmer lahkub aasta jooksul ametist.
* Boliivias Santa Cruzi lähedal asuvas ülerahvastatud Palmasola vanglas puhkes kinnipeetute vahelise arveteõiendamise tagajärjel tulekahju. Hukkus vähemalt 30 inimest.
* Iraagi pealinna Bagdadi põhjaosas hukkus vähemalt 26 inimest, kui enesetaputerrorist ennast rahvarohkes pargis õhku lasi.
* Liibanonis Tripoli linnas hukkus kahes plahvatuses vähemalt 42 inimest ja üle 500 sai vigastada.
* Lõuna-Sudaani president Salva Kiir nimetas asepresidendiks James Wani Igga. 
* Šotimaal Shetlandi saarte lähedal kukkus alla töötajaid naftaplatvormidele transportiv helikopter Eurocopter AS332 Super Puma. Selle pardal olnud 18 inimesest hukkus neli.
* Venemaa president Vladimir Putin allkirjastas dekreedi, millega keelatakse Sotšis meeleavaldused 2014. aastal peetavate taliolümpiamängude ajal ning piiratakse pääsu linna mängude ajal.
* Eestis algas Baltimaade peaministrite kolmepäevane mitteametlik kohtumine, mille raames külastasid Andrus Ansip, Valdis Dombrovskis ja Algirdas Butkevičius Saaremaad, Hiiumaad ja Vilsandit.
* Eesti Kaitseväe juhataja Riho Terras kohtus Leedus sealse kaitseväe juhataja Arvydas Pociusega.
* Tallinnas Vabadussõja võidusamba juures mälestati kommunismi ja natsionaalsotsialismi ohvreid. Mälestustseremoonial osalesid riigi esindajatena kaitseminister Urmas Reinsalu ja siseminister Ken-Marti Vaher.
* Isamaa ja Res Publica Liidu Tartu piirkonna juhatus kinnitas oma Tartu linnapea kandidaadiks erakonna aseesimehe ja riigikogu sotsiaalkomisjoni esimehe Margus Tsahkna. 
* Tallinna Loomaaeda 1975. aastast juhtinud Mati Kaal teatas, et on otsustanud järgmisel aastal direktori ametist lahkuda.
* Hiiumaal algas kolm päeva kestev teine Pühalepa muusikafestival.
* Saaremaa Mustjala vallavanem Kalle Kolter teatas keskkonnaametile Merise külas asuvast 4,75-meetrise kõrguse ja 22-meetrise ümbermõõduga seni registreerimata kivist. 
* Eesti Post andis purjetamise Finn-klassi maailmameistrivõistluste puhul välja postmargi ja esimese päeva ümbriku ning kasutusel oli esimese päeva tempel.

## [[24. august]]

* Pakistanis vabastati vanglatest 337 India kodanikku, kelle seas olid peamiselt Pakistani vetes kinni võetud kalurid. 
* Tuneesia pealinnas Tunises osales tuhandeid inimesi meeleavaldusel, millega protestiti eelkõige valitsuse passiivsuse vastu avaliku korra tagamisel ja majanduse edendamisel.
* Tallinnas tähistati 125 aasta möödumist esimese hobutrammi ilmumisest Tallinna tänavaile. 
* Soomaa rahvuspargis alustati kahepäevast 20. tegutsemisaasta tähistamist, mis hõlmab muu hulgas seminari ja matka.

## [[25. august]]

* Tšiilis asuvas maailma kuivimas kõrbes Atacama kõrbes teist päeva kestnud viimase 30 aasta suurim lume- ja vihmasadu tekitas tulvaohu.

## [[26. august]]

* Brasiilia välisminister Antonio Patriota astus tagasi seoses Brasiilia abiga korruptsioonis süüdistatud Boliivia poliitiku Roger Pinto Molina põgenemisel. President Dilma Rousseff nimetas uueks välisministriks Luiz Alberto Figueiredo.
* Indias keelati selline haipüük, mille eesmärk on üksnes uimede äralõikamine.
* Iraagi ülemkohus tühistas parlamendi kehtestatud riigijuhtide ametiaja piirangud; see võimaldab muu hulgas peaminister Nūrī al-Mālikīl kandideerida peaministri ametisse ka 2014. aastal.
* Libeerias selgus, et ükski umbes 25 000 üliõpilaskandidaadist ei suutnud sooritada riikliku Libeeria Ülikooli sisseastumiseksameid.
* Madagaskari välisminister Pierrot Rajaonarivelo ja rahandusminister Hery Rajaonarimampianina astusid tagasi, et kandideerida oktoobris peetavatel presidendivalimisel. 
* Mehhiko idaosas Veracruzi osariigis hukkus troopilise tormi Fernand tekitatud mudalaviinide tagajärjel vähemalt 13 inimest.
* Eestit külastas Euroopa Liidu välisasjade ja julgeolekupoliitika kõrge esindaja Catherine Ashton. Ta kohtus peaminister Andrus Ansipi, välisminister Urmas Paeti ja kaitseminister Urmas Reinsaluga.
* Eesti Maaülikool teatas, et ülikooli veterinaarmeditsiini ja loomakasvatuse instituudis klooniti transgeenne veis.
* Pärnus algas 22. Läänemere maade parlamentaarne konverents "Säästev innovatsioon piirkonna konkurentsivõimelise majanduse toetuseks", millest võtavad osa 11 riigi ja 26 organisatsiooni, sealhulgas Euroopa Parlamendi ja Euroopa Komisjoni esindajad.
* Tallinnas Ülemiste Citys avati Tallinna Euroopa Kool.
* Vormsil avati saare esimene bensiinijaam.

## [[27. august]]

* Aserbaidžaani valimiskomisjon jättis oktoobris peetavateks presidendivalimisteks kinnitamata suuremate opositsioonierakondade presidendikandidaadi Rüstəm İbrahimbəyovi, põhjendades seda kandidaadi topeltkodakondsusega, kuigi İbrahimbəyov on Venemaa kodakondsusest loobunud.
* Rootsis tähistati esimest korda Raoul Wallenbergi mälestuspäeva.
* Togo peaminister Kwesi Ahoomey-Zunu esitas president Faure Gnassingbéle lahkumispalve, et kuu varem toimunud parlamendivalimised võitnud presidendi juhitav Vabariigi Liit saaks moodustada uue valitsuse.
* Setumaal Petseris ja Sigovos algas kolmepäevane rahvusvaheline setu etnokultuuri festival "Setomaa. Perridõ kokkotulõk".
* Eesti suursaadik Kanadas Gita Kalmet andis Kanada kindralkubernerile David Johnstonile üle oma volikirja.

## [[28. august]]

* Ameerika Ühendriikides tähistati 50 aasta möödumist Martin Luther Kingi kõnest "Mul on üks unistus". Selle auks pidas muu hulgas president Barack Obama kõne samas kohas, Washingtonis Lincolni memoriaali trepil.
* Leedus Klaipėdas tähistati Balti mereväeeskaadri BALTRONi 15. aastapäeva.
* Saksamaa Brandenburgi liidumaa parlament valis minister-presidendiks Dietmar Woidke.
* Eesti president Toomas Hendrik Ilves alustas 1. septembrini kestvat töövisiiti Ameerika Ühendriikides.
* Tallinnas kogunes auhinna World Summit Award rahvusvaheline žürii, et valida kolme päeva jooksul välja maailma parimad e-teenused.
* Tallinna Ülikoolis algas Euroopa koolieelse kasvatuse uurijate assotsiatsiooni (EECERA) 23. aastakonverents, kus osaleb 678 teadlast 50 riigist.

## [[29. august]]

* Eestis ilmus ajalehe Videvik viimane number.

## [[30. august]]

* Eesti välisminister Urmas Paet viibis visiidil Soomes Helsingis, kus ta kohtus Soome välisministri Erkki Tuomiojaga.

## [[31. august]]

* Hiina edelaosas Yunnani ja Sichuani provintsi piiri lähedal leidis aset maavärin, mille suurusjärk Richteri skaalal oli 5,9. Hukkus vähemalt neli inimest, umbes 600 maja varises kokku ja kümned tuhanded hooned said kahjustusi.
* Paavst Franciscus nimetas Vatikani riigisekretäriks Pietro Parolini. Ta astub ametisse 15. oktoobril 2013. 
* Venemaa president Vladimir Putin vabastas ametist oma esindaja Kaug-Ida föderaalringkonnas Viktor Išajevi ja nimetas uueks esindajaks Juri Trutnevi.